Poslovni broj: Usž-4987/19-2

**REPUBLIKA HRVATSKA**

**VISOKI UPRAVNI SUD REPUBLIKE HRVATSKE**

**Z A G R E B**

**Frankopanska 16**

U  I M E   R E P U B L I K E   H R V A T S K E

R J E Š E N J E

Visoki upravni sud Republike Hrvatske u vijeću sastavljenom od sudaca toga suda Sanje Štefan, predsjednice vijeća, dr. sc. Sanje Otočan i Ante Galića, članova vijeća te više sudske savjetnice Lane Štok, zapisničarke, u upravnom sporu tužitelja Splitsko-dalmatinske županije, S., zastupane po opunomoćeniku M. O., odvjetniku u S., protiv tuženika Ministarstva mora, prometa i infrastrukture Republike Hrvatske, Z., radi davanja koncesije na pomorskom dobru, odlučujući o žalbi tužitelja protiv rješenja Upravnog suda u Splitu, poslovni broj: 2 UsIjn-20/2019-2 od 7. kolovoza 2019., na sjednici vijeća održanoj 4. lipnja 2020.

r i j e š i o   j e

Odbija se žalba tužitelja i potvrđuje rješenje Upravnog suda u Splitu, poslovni broj: 2 UsIjn-20/2019-2 od 7. kolovoza 2019.

Obrazloženje

Rješenjem Upravnog suda u Splitu, poslovni broj: 2 UsIjn-20/2019-2 od 7. kolovoza 2019. odbačena je tužba radi poništenja rješenja tuženika, klasa: UP/II-342-22/19-01/22, urbroj: 530-03-1-1-1-19-3 od 28. lipnja 2019.

Rješenjem tuženika od 28. lipnja 2019. poništena je odluka Županijske skupštine S.-d. županije o poništenju postupka davanja koncesije na pomorskom dobru, klasa: 021-04/19-02/16, urbroj: 2181/1-01-19-1 od 25. veljače 2019. te je predmet vraćen na ponovni postupak i odlučivanje.

Tužitelj je podnio žalbu iz svih razloga propisanih člankom 66. stavkom 1. Zakona o upravnim sporovima („Narodne novine“, 20/10., 143/12., 152/14., 94/16. - odluka Ustavnog suda Republike Hrvatske i 29/17., dalje: ZUS) osporavajući rješenje u cijelosti. Tužitelj ističe da je on stranka u upravnom postupku, da provodi upravni postupak i odlučuje o zahtjevima stranaka te da nije obrazloženo zašto ne bi bio aktivno legitimiran za pokretanje upravnog spora. Ističe da je pravilno i zakonito proveo upravni postupak u prvom stupnju te predlaže da ovaj Sud usvoji žalbu, poništi rješenje prvostupanjskog suda kao i rješenje tuženika.

Žalba nije osnovana.

Ispitujući rješenje prvostupanjskog suda u granicama određenim u članku 73. stavku 1. ZUS-a ovaj Sud nalazi da razlozi zbog kojih tužitelj žalbom osporava prvostupanjsko rješenje ne utječu na donošenje drukčije odluke.

Uvidom u spis prvostupanjskog suda utvrđeno je da je tužitelj u ovom upravnom sporu Splitsko-dalmatinska županija te da se tužbom predlaže poništenje rješenja tuženika od 28. lipnja 2019. kojim je usvojena žalba trgovačkog društva R. … H. j.d.o.o. izjavljena protiv odluke Županijske skupštine S.-d. županije o poništenju postupka davanja koncesije na pomorskom dobru od 25. veljače 2019.

Dakle, tužitelj je jedinica područne (regionalne) samouprave čije je predstavničko tijelo donijelo odluku u prvostupanjskom upravnom postupku.

Odredbom članka 30. stavka 1. točke 2. ZUS-a propisano je da će sud rješenjem odbaciti tužbu, jer ne postoje pretpostavke za vođenje spora, ako utvrdi da se pojedinačnom odlukom, postupanjem ili upravnim ugovorom ne dira u pravo ili pravni interes tužitelja.

S obzirom da se rješenjem tuženika od 28. lipnja 2019. ne dira u pravo niti pravni interes tužitelja, tužitelj nema aktivnu legitimaciju za podnošenje tužbe pa je tužbu trebalo odbaciti kao nedopuštenu, a što je prvostupanjski sud iscrpno obrazložio te se u tom smislu upućuje na obrazloženje prvostupanjske odluke.

Slijedom navedenoga, budući da navodi žalbe ne utječu na donošenje drukčije odluke, na temelju odredbe članka 74. stavka 1. u vezi s člankom 67. stavkom 3. ZUS-a, riješeno je kao u izreci.

U Zagrebu 4. lipnja 2020.

                                                                                                            Predsjednica vijeća:

Sanja Štefan, v.r.